作者：陆游
词牌/韵律：沁园春

paragraphs: 一别秦楼，转眼新春，又近放灯。
忆盈盈倩笑，纤纤柔握，玉香花语，雪暖酥凝。
念远愁肠，伤春病思，自怪平生殊未曾。
君知否，渐香消蜀锦，泪渍吴绫。
难求系日长绳。
况倦客飘零少旧朋。
但江郊雁起，渔村笛怨，寒釭委烬，孤砚生冰。
水绕山围，烟昏云惨，纵有高台常怯登。
消魂处，是鱼笺不到，兰梦无凭。